ભવિષ્ય કા ભારત : સંઘ કી દૃષ્ટિ કાર્યક્રમ માટે આરએસએસએ આમંત્રણ મોકલવા માટે અગાઉ સંઘના કાર્યક્રમમાં ભાગ લઈ ચૂકેલા લોકોની પણ યાદી બનાવી છે. સંઘના કહેવા પ્રમાણે વધુને વધુ લોકો સંઘની વિચારધારાથી અવગત થાય તે માટે કાર્યક્રમનું આયોજન કરવામાં આવ્યું છે. જો કે કાર્યક્રમમાં સામેલ થવા ઉપર કોઈ વિવાદ ન થાય તે માટે આમંત્રિત મહેમાનોની ઓળખ જાહેર કરવામાં આવી નથી. તેવું સંઘના એક સિનિયર કાર્યકર દ્વારા કહેવામાં આવ્યું છે. વધુમાં મોટાભાગના લોકોએ આમંત્રણ ઉપર હકારાત્મક પ્રતિભાવ આપ્યો હોવાનો પણ દાવો કરવામાં આવ્યો છે. વિજ્ઞાન ભવનમાં યોજાનારા કાર્યક્રમ માટે સંઘના વરિષ્ઠ નેતાએ કહ્યું હતું કે, તેઓ કોઈને અલગ રાખવા માગતા ન હોવાથી તમામ ધર્મના આગેવાનોને આમંત્રિત કરવામાં આવ્યા છે. જેના કારણે સંઘ મામલે લોકોમાં રહેલી રૂઢિચુસ્તતા દૂર થઈ શકે.